  Туспуктэм: Руслан Нуриахметов Наталия Сильвестрова Удмуртиын чеберлыко литератураез удмурт кылысь ӟуч кылэ егит берыктӥсьёс пӧлын вожвылъяськон ялӥзы. Быгатонлыкъёссэс возьматыны мылкыд карисьёслэсь куриськонъёссэс 1-тӥ южтолэзёзь кутозы. Со сярысь Йӧскалык библиотекалэн пресс-службаез ивортӥз. Вожвылъяськонэ шоръёзо школаез йылпумъясьёс, озьы ик вылӥ образование сярысь дипломен басьтэмъёс, гуманитарной ӧръя вылӥ но шоръёзо ӧнер дышетсконниосты йылпумъясьёс пыриськыны быгато, кинлэн Москваысь Литературая А. М. Горький нимо институтын дунтэк но огъя кун экзаменъёстэк кыкетӥ вылӥ образование басьтыны эрикрадэз вань. Шоръёзо школаез быдтӥсьёс ӟуч кылъя но литературая огъя кун экзамен сётыса пырыны быгато.  Вожвылъяськонлэн ужпумез – егитъёслэсь творчествоя быгатонлыкъёссэс шараян но берыктон ужен вырыны мылкыд сётон  Вожвылъяськонэ пыриськон понна удмурт гожъясьёслэсь ӵектэм текстъёс пӧлысь одӥгзэ быръёно но сое ӟуч кылэ берыктоно. Дасям ужез но анкетаез okful@unatlib.org.ru электрон почтае келяно.  Вань ужъёс пӧлысь 10 тужгес но устозэ быръёзы, соослэн авторъёссы вожвылъяськонлэн кыкетӥ люкетаз потозы. Йылпумъянъёсты 10-тӥ южтолэзёзь Йӧскалык лыдӟетъюртлэн сайтаз шараялозы.  Кыкетӥ люкет пӧсьтолэзе очной амалэн радъяськоз. Вить вормисьёс Москваысь Литературая А. М. Горький нимо институтын «Литературное творчество» ӧръя «Переводчик художественной литературы» ӧнерлы дышетскыны быгатозы. Дышетсконлэн дырыз – вить ар. Вожвылъяськонлэн куронъёсыныз пыр-почгес татын тодматскыны луоз. Егит берыктӥсьёс пӧлын вожвылъяськонэз Удмуртиысь Йӧскалык лыдӟиськонни Литературая А. М. Горький нимо институтэн ӵош радъя.  Тодэ вайытом, Удмуртиысь кивалтэтлэсь литература премизэ удмурт гожъясьёс басьтӥзы. Тегъёс: Литература удмурткыл ӟучкыл вожвылъяськон Удмуртия егитъёс  